4.  การควบคุมภายใน

  ในการประชุมคณะกรรมการบริษัทฯ ครั้งที่ 2/2549 เมื่อวันที่ 24 กุมภาพันธ์ 2549
  โดยคณะกรรมการบริษัทฯ ร่วมกับคณะกรรมการตรวจสอบ
  คณะกรรมการได้ประเมินระบบการควบคุมภายในโดยให้ฝ่ายบริหารของบริษัทฯ
  ได้อธิบายชี้แจงระบบต่าง ๆ ที่ใช้ในการบริหารงานและควบคุมภายใน
  รวมทั้งให้คณะกรรมการได้ซักถามข้อมูลจากฝ่ายบริหาร แล้วสรุปได้ว่า
  จากการประเมินระบบการควบคุมภายในของ บริษัทฯ ในด้านต่าง ๆ 5 ส่วน คือ
  องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
  ระบบสารสนเทศและการสื่อสารข้อมูล และระบบการติดตาม คณะกรรมการบริษัทฯ เห็นว่า
  บริษัทฯ มีระบบการควบคุมภายในเพียงพอแล้วดังนี้

ด้านสภาพแวดล้อมภายในองค์กรของการควบคุม

บริษัทฯ มีการจัดการโครงสร้างขององค์กร ขอบเขตอำนาจของฝ่ายบริหารต่าง ๆ
เป็นลายลักษณ์อักษรอย่างชัดเจน และได้กำหนดเป้าหมายของบริษัทฯ
ในการดำเนินธุรกิจในอนาคตไว้เพื่อให้ฝ่ายบริหารและพนักงานในระดับต่าง ๆ
ได้ร่วมกันทำงานเพื่อไปสู่เป้าหมายร่วมกัน โดยเน้นในเรื่องความซื่อสัตย์สุจริตต่อหน้าที่
ความจงรักภักดีต่อองค์กร ความมีคุณธรรมและจริยธรรมในการบริหารจัดการ
ซึ่งประกอบด้วยข้อกำหนดการห้ามฝ่ายบริหารและพนักงานกระทำการใด ๆ
ที่อาจก่อให้เกิดความขัดแย้งทางผลประโยชน์กับบริษัทฯ เป็นลายลักษณ์อักษร
พร้อมบทลงโทษหากมีการฝ่าฝืนข้อกำหนดดังกล่าว

ด้านการประเมินความเสี่ยง

ฝ่ายบริหารได้ให้ความสำคัญเกี่ยวกับการบริหารความเสี่ยงเป็นอย่างมาก เนื่องจากธุรกิจของบริษัทฯ
เป็นธุรกิจที่เกี่ยวข้องโดยตรงกับความเสี่ยง
จึงเพิ่มความรอบคอบและระมัดระวังในการบริหารจัดการทางด้านการเงิน
การพิจารณาอนุมัติให้สินเชื่อแก่ลูกค้า
โดยมีการประเมินความเสี่ยงที่อาจจะเกิดขึ้นและกำหนดมาตรการการป้องกันและการจัดการความเสี่ยง
มีการประเมินความเสี่ยงในด้านการจัดการฐานข้อมูลสารสนเทศซึ่งเป็นหัวใจสำคัญในการดำเนินธุรกิจอย่างมีประสิทธิภาพ
และได้กำหนดมาตรการในการป้องกันความเสี่ยงดังกล่าวได้อย่างรัดกุม
รวมถึงการประเมินความเสี่ยงที่เกิดจากปัจจัยภายนอกที่มีผลกระทบต่อการดำเนินงานของบริษัทฯ
อย่างสม่ำเสมอ

ด้านกิจกรรมการควบคุม

บริษัทฯ
ได้จัดให้มีโครงสร้างองค์กรของฝ่ายบริหารและขอบเขตอำนาจหน้าที่ความรับผิดชอบไว้เป็นลายลักษณ์อักษรอย่างชัดเจน
มีระบบการตรวจสอบระหว่างหน่วยงานในแต่ละขั้นตอนการปฏิบัติ
จึงมั่นใจได้ว่าฝ่ายบริหารได้ปฏิบัติตามกฎหมายหรือระเบียบข้อบังคับที่เกี่ยวข้องและกฎระเบียบข้อบังคับของบริษัทฯ

ด้านเทคโนโลยีสารสนเทศและการสื่อสาร

บริษัทฯ ให้ความสำคัญในด้านระบบสารสนเทศและการสื่อสารข้อมูล
เพื่อให้การรวบรวมข้อมูลและประมวลผลข้อมูลได้อย่างรวดเร็ว ถูกต้อง ทันเวลา
และมีการกำหนดรูปแบบมาตรฐานในการปฏิบัติงาน
เพื่อให้พนักงานสามารถรับรู้ข้อมูลข่าวสารอย่างถูกต้องชัดเจน
รวมถึงมีระบบช่วยในการตัดสินใจของผู้บริหารและคณะกรรมการบริษัทฯ
ได้รับทราบเพื่อให้สามารถตัดสินใจได้อย่างถูกต้องรวดเร็ว
ทั้งในด้านการแก้ไขปัญหาและวางแผนงานในอนาคต โดยเฉพาะข้อมูลทางด้านบัญชีและการเงิน

ด้านระบบการติดตาม

บริษัทฯ ได้จัดให้มีระบบการติดตามผลการดำเนินงานของบริษัทฯ อย่างสม่ำเสมอ เพื่อให้บริษัทฯ
สามารถบรรลุเป้าหมายที่วางไว้
โดยมีการจัดการประชุมคณะผู้บริหารเพื่อรายงานผลการดำเนินงานเป็นประจำอย่างน้อยเดือนละ 1
ครั้ง และมีการจัดการประชุมเพื่อแก้ไขปัญหาเร่งด่วน
เฉพาะในกรณีที่มีปัจจัยอื่นที่สำคัญซึ่งอาจมีผลกระทบต่อการดำเนินธุรกิจปกติของบริษัทฯ

นอกจากนี้บริษัทฯ ได้จัดทำสัญญาจ้างบริษัท แท็กซ์ สเปเชียลลิสท์ จำกัดเป็นที่ปรึกษาตรวจสอบภายใน
ซึ่งมีผู้เชี่ยวชาญด้านการตรวจสอบภายในโดยเฉพาะจากภายนอกองค์กรซึ่งมีความอิสระในการปฏิบัติงาน
มาให้คำแนะนำและเสนอแนวทาง
โดยเน้นในด้านความเสี่ยงของธุรกิจและระบบควบคุมการปฏิบัติงานอย่างมีประสิทธิภาพ
ซึ่งมีวัตถุประสงค์ดังนี้

1)  เพื่อเพิ่มประสิทธิภาพในการดำเนินงานของบริษัทฯ
    และรายงานต่อคณะกรรมการตรวจสอบและผู้บริหาร

2)  เพื่อให้เกิดความมั่นใจในการควบคุม ดูแลการใช้สินทรัพย์ของบริษัทฯ
    ให้เป็นไปอย่างมีประสิทธิภาพ

3)  เพื่อให้คณะกรรมการตรวจสอบและผู้บริหารทราบถึงปัญหาที่อาจจะเกิดขึ้น
    เพื่อดำเนินการป้องกันได้ทันต่อเหตุการณ์

4)  เพื่อให้เกิดความมั่นใจว่าบริษัทฯ
    มีระบบการควบคุมภายในที่ดีและพนักงานมีการปฏิบัติงานตามระบบการควบคุมภายในที่กำหนดไว้